Edward Whymper

Edward Whymper (1840–1911) var en engelsk fjellklatrer som med førstebestigningen av Matterhorn er sikret en plass i fjellklatringens historie.


== Liv ==
Edward Whymper var sønn av Elizabeth Claridge og treskjæreren og illustratøren Josiah Wood Whymper. Forleggeren Thomas Longman fra London oppdaget Whympers tegnebegavelse og sendte ham på et illustrasjonsoppdrag til Alpene, og der våknet interessen for fjellklatring.
Whymper skapte tidlig furore ved å førsteklatre Barre des Écrins, Aiguille d'Argentière og Mont Dolent allerede i 1854, og året etter Aiguille Verte, Pointe Whymper på Grandes Jorasses og Matterhorn.


=== Matterhorn ===
Det 4478 meter høye Matterhorn ble førsteklatret 14. juli 1865. Whymper valgte ei rute som går fra Zermatt over Hörnligrat og til topps, altså stort sett som dagens normalrute. Ved siden av Whymper besto taulaget av lord Francis Douglas, reverend Charles Hudson, Robert Hadow, fjellførerne Michel Croz fra Chamonix og to med navn Peter Taugwalder (far og sønn) fra Zermatt. Et konkurrerende taulag ledet av  Jean-Antoine Carrel forsøkte samtidig å klatre over Lion-egga fra italienske Breuil.
Under nedstigningen styrtet fire av klatrerne over den såkalte «Skuldra» og ned nordveggen. Den relativt uerfarne Hadow gled, traff Croz og dro med seg Hudson og Douglas. Tauet brast under forsøket på å holde igjen. Tre av klatrerne ble funnet omkommet noen dager senere, Douglas ble aldri funnet. Whymper med far og sønn Taugwalder vendte tilbake til Zermatt i god behold. En påstand om at Whymper skulle ha skåret over tauet ble undersøkt og beskyldningen avvist.Ulykken forfulgte Whymper resten av livet:

Every night, do you understand, I see my comrades of the Matterhorn slipping on their backs, their arms outstretched, one after the other, in perfect order at equal distances—Croz the guide, first, then Hadow, then Hudson, and lastly Douglas. Yes, I shall always see them…
Hver natt, skjønner du, ser jeg mine kamerater fra Matterhorn rutsje ned liggende på ryggen, med armene strukket ut, den ene etter den andre, i perfekt orden og med samme avstand – først fjellføreren Croz, så Hadow, deretter Hudson og til sist Douglas. Ja, jeg kommer alltid til å se dem for meg…
Med erobringen av Matterhorn endte den såkalte «alpine gullalderen», dvs tiden med de store førstebestigningene.


=== Senere karriere ===
I 1880 førsteklatret Edward Whymper den 6310 meter høye vulkanen Chimborazo i Ecuador. En redningshytte på 5000 meter er oppkalt etter Whymper, fra denne fører flere ruter med ulik vanskelighetsgrad til toppen.
Senere skrev Whymper bøker, arbeidet med høydefysiologi og drev reklame for Canadian Pacific Railway. I 1904 tok han initiativet til førsteklatringen av Crowsnest Mountain.
Whympers navn lever videre i den nest høyeste toppen på Grandes Jorasses, Pointe Whymper, dessuten Whymper-pilaren på Aiguille Verte og Mount Whymper i Rocky Mountains.


== Verk i utvalg ==
Som forfatterMatterhorn. Der lange Weg auf den Gipfel, AS Verlag, Zürich, 2005, ISBN 3-909111-14-9.
Die Erstbesteigung des Matterhorns, Web-Site-Verlag, Ebersdorf b Bremervörde , 2006, ISBN 3-935982-69-0.
Scrambles among the Alps, Ten-Speed-Press, Berkeley, Calif. 1981, ISBN 0-89815-043-4.
Travels amongst the Great Andes of the equator, Peregrine-Smith, Salt Lake City 1987, ISBN 0-87905-281-3.Som illustratorIsabella Bishop: Among the Tibetans, (Collected travel writings; Bd. 12), Ganesha Publishing, Bristol 1997, ISBN 1-86210-001-2.


== Referanser ==


== Litteratur ==
Frank Smythe: Edward Whymper. Ein Bergsteiger- und Forscherleben. Hallwag, Bern 1940.
Walter Unsworth: Matterhorn Man. The life and adventures of Edward Whymper. Gollancz, London 1965.
Ian Smith: Shadow of the Matterhorn. The life of Edward Whymper. Carreg, Ross-on-Wye 2011, ISBN 978-0-9563163-1-8.


== Eksterne lenker ==
(en) Edward Whymper – kategori av bilder, video eller lyd på Commons 
(en) Edward Whymper – galleri av bilder, video eller lyd på Commons 
Edward Whymper i Historisches Lexikon der Schweiz
(de) Verk av og om Edward Whymper i katalogen til det tyske nasjonalbiblioteket
Early Alpine Images: Edward Whymper on The Matterhorn